section_heading: Vojna karijera
paragraph_text: Max Hofmann rođen je 9. ožujka 1854. u Meiningenu. U prusku vojsku stupio je kao kadet u ožujku 1874. služeći u 80. streljačkoj pukovniji. U navedenoj pukovniji od travnja 1880. obnaša dužnost pobočnika u II. bojnoj, dok od ožujka 1884. obnaša dužnost pobočnika pukovnije. U lipnju 1886. unaprijeđen je u čin poručnika, nakon čega od travnja 1890. služi u 5. pješačkoj brigadi u Stettinu gdje je u listopadu promaknut u čin satnika. Od listopada 1895. služi u 128. pješačkoj pukovniji, da bi potom u srpnju 1897. bio premješten na službu u 78. pješačku pukovniju smještenu u Osnabrücku gdje zapovijeda bojnom. U rujnu te iste godine unaprijeđen je u čin bojnika, dok u ožujku 1904. dostiže čin potpukovnika. U rujnu 1906. imenovan je zapovjednikom 112. pješačke pukovnije uz istodobno promaknuće u čin pukovnika. Navedenom pukovnijom zapovijeda četiri godine, do srpnja 1910., kada postaje zapovjednikom 82. pješačke brigade sa sjedištem u Colmaru. Istodobno s tim imenovanjem unaprijeđen je u čin general bojnika. U ožujku 1913. promaknut je u čin general poručnika, te imenovan zapovjednikom 19. pješačke divizije sa sjedištem u Hannoveru. Navedenom divizijom zapovijeda i na početku Prvog svjetskog rata.